หวยออนไลน์มาแล้วชงครม.ชี้ชะตา
คลังเสนอ ครม. ขอแก้ พ.ร.บ.สลากกินแบ่งรัฐบาล เปิดทางขายสารพัดหวย ปรับส่วนแบ่งเข้ารัฐ
10 มี.ค. 2558

คลังเสนอ ครม. ขอแก้ พ.ร.บ.สลากกินแบ่งรัฐบาล เปิดทางขายสารพัดหวย ปรับส่วนแบ่งเข้ารัฐ
นายสมหมาย ภาษี รมว.คลัง เปิดเผยว่า ในวันที่ 10 มี.ค.นี้ จะเสนอให้ ที่ประชุมคณะรัฐมนตรี (ครม.) พิจารณาและเห็นชอบ ตามที่สำนักงานสลากกินแบ่งรัฐบาล เสนอการแก้ไขร่างพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 เพื่อปรับปรุงร่างกฎหมายดังกล่าวให้มีความทันสมัย รัดกุม และครอบคลุมเพิ่มขึ้น โดยจะช่วยแก้ไขปัญหาการขายสลากเกินราคาในปัจจุบันอีกด้วย
รายงานข่าวจากกระทรวงการคลัง กล่าวว่า หาก ครม.ให้ความเห็นชอบ ขั้นตอนต่อไปจะเข้าสู่การพิจารณาของสภานิติบัญญัติแห่งชาติ (สนช.) โดยคาดว่าจะแก้ไข พ.ร.บ.สำนักงานสลากกินแบ่งว่าจะแก้ไข พ.ร.บ.สำนักงานสลากกินแบ่งรัฐบาล พ.ศ. 2517 แล้วเสร็จ และประกาศใช้ภายในปี 2558 นี้
สาระสำคัญในการแก้ไขร่าง พ.ร.บ.สลากกินแบ่งรัฐบาลนั้น เบื้องต้นกำหนดให้สำนักงานสลากกินแบ่งฯ สามารถออกผลิตภัณฑ์ใหม่เพิ่มเติมขึ้นได้ แต่ต้องนำเงินส่งรายได้เข้ารัฐตามที่กฎหมายกำหนด เช่น การออกสลากแบบออนไลน์ เลขท้าย 2 ตัว 3 ตัว หรือสลากแบบขูด จากปัจจุบันที่มีเพียงผลิตภัณฑ์เดียว คือ สลากใบที่มีอยู่กว่า 74 ล้านฉบับ เพื่อเพิ่มทางเลือกให้ผู้บริโภค ให้สลากมีความหลากหลาย
ขณะเดียวกัน ให้สำนักงานสลาก กินแบ่งฯ สามารถจัดตั้งกองทุนรับซื้อเลขไม่สวยคืนจากผู้ค้า เพื่อแก้ไขปัญหาการขายเกินราคา และช่วยลดราคาลงมาจากใบละ 120 บาท เหลือเพียง 80-90 บาท
นอกจากนี้ ได้เพิ่มการดูแลภาคสังคม โดยห้ามจำหน่ายสลากให้ผู้ที่มีอายุต่ำกว่า 20 ปี ห้ามจำหน่ายในสถานศึกษา และบริเวณใกล้เคียง รวมถึงปรับสัดส่วนการแบ่งรายได้เข้ารัฐ โดยเพิ่มค่าบริหารจัดการให้สูงขึ้นจาก 12% ในปัจจุบันเพื่อให้ผู้ค้ามีรายได้เพิ่มขึ้น